Na temelju članka 20. stavka 5. Zakona o predškolskom odgoju i obrazovanju ("Narodne novine" broj 10/97, 107/07, 94/13, 98/19, 57/22 i 101/23), članka 6. Odluke o načinu ostvarivanja prednosti pri upisu djece u dječje vrtiće Grada Rijeke („Službene novine Grada Rijeke“ broj 14/22 i 2/24) i članka 41. i 61. Statuta Dječjeg vrtića Sušak, Upravno vijeće Dječjeg vrtića Sušak, na sjednici održanoj dana 15. ožujka 2024. godine, donijelo je

**PRAVILNIK**
**O UPISU DJECE U DJEČJI VRTIĆ SUŠAK**

1. **OPĆE ODREDBE**

Članak 1.

Pravilnikom o upisu djece u Dječji vrtić Sušak (u daljnjem tekstu: Pravilnik) utvrđuje se postupak upisa djece u Dječji vrtić Sušak (u daljnjem tekstu: Ustanova), ostvarivanje reda prvenstva pri upisu i druga pitanja u vezi s postupkom upisa i ispisa.

Odredbe ovog Pravilnika koje se odnose na roditelje istovjetno se primjenjuju na skrbnike i udomitelje (u daljnjem tekstu: roditelj).

Riječi i pojmovi koji se koriste u ovom Pravilniku, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

U Ustanovu se mogu upisati djeca od navršene 1 godine života do polaska u osnovnu školu u redovite i ostale programe koji se ostvaruju u Ustanovi.

Odgojno-obrazovne skupine provode različite programe za djecu rane i predškolske dobi.

Odgojno-obrazovna skupina može se ustrojiti ukoliko postoji dovoljan interes roditelja i prijavljene djece, sukladno propisanim standardima.

Članak 3.

Pedagoška godina započinje 1. rujna tekuće, a završava 31. kolovoza sljedeće godine.

Članak 4.

Upis u programe predškolskog odgoja provodi se sukladno Odluci o upisu djece u Dječji vrtić Sušak (u daljnjem tekstu: Odluka) koju donosi Upravno vijeće za svaku pedagošku godinu, uz suglasnost Gradonačelnika Grada Rijeke.

Odluka se objavljuje na mrežnim stranicama Ustanove.

Temeljem Odluke Ustanova objavljuje natječaj za upis djece.

Natječaj se objavljuje na mrežnim stranicama Ustanove.

Natječaj sadrži podatke o vremenu i načinu provedbe upisa, vrsti programa, uvjete upisa, način ostvarivanja prednosti pri upisu i način provođenja natječaja.

1. **UPIS DJECE U PROGRAME (PRIJAVA, ZAHTJEV)**

Članak 5.

Upis djeteta uvjetuje se urednim cijepljenjem protiv bolesti iz Programa obveznih cijepljenja, s iznimkom djece koja imaju kontraindikacije na pojedina cijepljenja.

Članak 6.

Postupak upisa provodi Povjerenstvo za provedbu upisa (u daljnjem tekstu: Povjerenstvo) .

Povjerenstvo za svaki podcentar predškolskog odgoja (u daljnjem tekstu: PPO) imenuje ravnatelj Ustanove.

Članak 7.

Djeca koriste usluge Ustanove u kontinuitetu od dana potpisa Ugovora o pružanju usluga ranog i predškolskog odgoja, obrazovanja i skrbi (u daljnjem tekstu: Ugovor) do dana ispisa.

 **Zahtjev za nastavak korištenja usluga**

Članak 8.

Roditelj djeteta koje je upisano u prethodnoj pedagoškoj godini (u daljnjem tekstu: roditelj-korisnik usluga) dužan je predati Zahtjev za nastavak korištenja usluga (u daljnjem tekstu: Zahtjev) za svaku sljedeću pedagošku godinu u kojoj će u kontinuitetu nastaviti koristiti usluge Ustanove.

Obrazac Zahtjeva izdaje Ustanova.

Način, vrijeme i rok podnošenja Zahtjeva utvrđuje ravnatelj Ustanove te se objavljuje putem mrežnih stranica i oglasnih ploča Ustanove.

Roditelj je dužan u utvrđenom roku predati Zahtjev.

Zahtjevi zaprimljeni nakon roka neće se razmatrati.

Roditelj-korisnik usluga dužan je podmiriti dugovanja Ustanovi u trenutku predaje Zahtjeva.

Po isteku roka za predaju zahtjeva, Povjerenstvo objavljuje raspored djece koja nastavljaju s korištenjem usluga abecednim redom, razvrstane po PPO-ima, programima i odgojno-obrazovnim skupinama.

Raspored djece iz prethodnog stavka podložan je promjenama ovisno o potrebama organiziranja odgojno-obrazovnih skupina u novoj pedagoškoj godini.

Članak 9.

Nakon što se temeljem podnesenih Zahtjeva utvrdi broj djece koja nastavljaju korištenje usluga, utvrđuju se slobodna mjesta za upis prijavljene djece u novu pedagošku godinu.

**Prijava za upis u novu pedagošku godinu**

Članak 10.

U novu pedagošku godinu upisuje se onoliko djece koliko je potrebno da se popune postojeći kapaciteti Ustanove.

U jasličke programe upisuju se djeca koja do 31.8. tekuće godine navrše 1 godinu života.

U vrtićke programe upisuju se djeca koja do 31. 8. tekuće godine navrše 3 godine života.

U posebne programe za djecu s teškoćama upisuju se djeca koja do 31. 8. tekuće godine navrše 3 godine života.

Članak 11.

Roditelj koji po prvi put prijavljuje dijete za upis podnosi Prijavu za upis djeteta (u daljnjem tekstu: Prijava) elektroničkim putem ispunjavanjem e-obrasca na Informacijskom servisu Grada Rijeke i prilaganjem odgovarajuće dokumentacij~~o~~, sve sukladno članku 4. i članku 16. ovoga Pravilnika.

U Prijavi roditelj odabire 1 željeni PPO i 1 program.

U Prijavi roditelj ima mogućnost dati suglasnost Povjerenstvu da dijete rasporedi u drugi najbliži PPO ukoliko u odabranom nema upražnjenih mjesta.

Ustanova će dijete roditelja iz stavka 3. ovoga članka rasporediti u drugi PPO na Listi reda prvenstva, ukoliko postoji slobodno mjesto za upis.

Informacijski servis Grada Rijeke roditelju daje mogućnost podnošenja sveukupno 2 Prijave u najviše 2 ustanove kojima je osnivač Grad Rijeka.

Izuzetno, zbog nemogućnosti ili tehničkih problema kod podnošenja prijave putem Informacijskog servisa iz stavaka 1. i 4. ovoga članka, dozvoljava se osobna dostava prijave za upis i cjelokupne dokumentacije u sjedište Ustanove uz prethodni dogovor.

Članak 12.

Roditelj je dužan u upisnom roku predati Prijavu s potpunom dokumentacijom.

Prijava zaprimljena nakon roka neće se razmatrati.

Prijava će se bodovati na temelju dokumenata dostavljenih u upisnom roku.

Nakon proteka upisnog roka ne postoji mogućnost naknadnog podnošenja dokumenata i dokaza o činjenicama bitnim za ostvarivanje prednosti pri upisu.

 Ukoliko Prijava ne ispunjava uvjete iz članka 10. ovoga Pravilnika, smatra se da nisu ostvareni formalni uvjeti upisa.

1. **OSTVARIVANJE REDA PRVENSTVA PRI UPISU**

Članak 13.

Ustanova je dužna sukladno svom kapacitetu organizirati redovite programe predškolskog odgoja i osigurati provođenje prednosti pri upisu na način utvrđen zakonom, odlukom osnivača i ovim Pravilnikom.

Članak 14.

Prednost pri upisu utvrđuje osnivač Ustanove Odlukom o načinu ostvarivanja prednosti pri upisu djece u dječje vrtiće Grada Rijeke sukladno zakonu.

Prednost pri upisu, pod jednakim uvjetima ostvaruje dijete:

- koje zajedno s oba roditelja, odnosno samohranim roditeljem ili jednim roditeljem ukoliko se radi o jednoroditeljskoj obitelji, ima prebivalište na području grada Rijeke;

- kojem je dodijeljen skrbnik odnosno koje je smješteno u udomiteljsku obitelj ili ustanovu socijalne skrbi, a nema prebivalište na području grada Rijeke, ako njegov skrbnik ili udomitelj ima prebivalište na području grada Rijeke, odnosno ako ustanova socijalne skrbi ima sjedište ili podružnicu na području grada Rijeke;

- strani državljanin koje ima odobren najmanje privremeni boravak ili odobrenu međunarodnu zaštitu u Republici Hrvatskoj i živi na području grada Rijeke zajedno s oba roditelja, odnosno samohranim roditeljem ili jednim roditeljem ukoliko se radi o jednoroditeljskoj obitelji.

Ukoliko nakon utvrđivanja prednosti iz stavka 2. ovog članka preostane slobodnih mjesta za upis, mogu se upisati i djeca koja zajedno s jednim roditeljem imaju prebivalište na području grada Rijeke.

Djeca koja zajedno s roditeljima imaju prebivalište na području druge jedinice lokalne samouprave, mogu se upisati nakon što se upišu sva zainteresirana djeca iz stavaka 2. i 3. ovog članka.

Članak 15.

Red prvenstva razrađuje se metodom bodovanja prema slijedećim kriterijima:

|  |  |
| --- | --- |
| KRITERIJ | BODOVI |
| Dijete koje do 1. travnja tekuće godine navrši četiri godine života | 100 |
| Dijete roditelja invalida Domovinskog rata | 30 |
| Dijete samohranog roditelja | 21 |
| Dijete iz jednoroditeljske obitelji | 21 |
| Dijete iz obitelji s oba roditelja, oba roditelja zaposlena | 20 |
| Dijete iz obitelji s oba roditelja, jedan zaposlen, a drugi nezaposlen | 10 |
| Dijete koje je ostvarilo pravo na socijalnu uslugu smještaja u udomiteljskim obiteljima | 6 |
| Dijete s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi | 4 |
| Djeca iz obitelji s troje ili više djece | 3 |
| Dijete s teškoćama u razvoju i kroničnim bolestima koja imaju potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja | 2 |
| Djeca osoba s invaliditetom upisanih u Hrvatski registar osoba s invaliditetom | 1 |
| Djeca roditelja koji primaju doplatak za djecu ili su korisnici zajamčene minimalne naknade | 1 |

\*Pojam “zaposlen“ odnosi se i na osobu koja koristi mjeru HZZ-a za stjecanje prvog radnog iskustva ili javnog rada, osobu koja koristi pravo na neplaćeni dopust odnosno mirovanje radnog odnosa, redovitog studenta i redovitog učenika.

\*Pojam “nezaposlen“ odnosi se i na umirovljenika.

\*Dijete samohranog roditelja i dijete iz jednoroditeljske obitelji ostvaruje prikazan broj bodova bez obzira na zaposlenje samohranog roditelja odnosno roditelja s kojim dijete živi.

Članak 16.

Roditelj je dužan prilikom podnošenja prijave za upis priložiti ispunjen upitnik za roditelje.

Roditelj je dužan prilikom podnošenja prijave za upis priložiti dokumentaciju i dokaze o činjenicama bitnim za ostvarivanje prednosti pri upisu:

* dokaz prebivališta:

potvrda/elektronički zapis o prebivalištu MUP RH za sve članove zajedničkog kućanstva i

izjava o prebivalištu i članovima zajedničkog kućanstva

* za dijete:

izvadak iz matice rođenih i

potvrda o obavljenom sistematskom zdravstvenom pregledu (provjera urednog cijepljenja) ne starije od mjesec dana od dana podnošenja Prijave

* za dijete roditelja invalida Domovinskog rata:

rješenje roditelja o statusu invalida Domovinskog rata

* za dijete zaposlenog/ih roditelja i osobe koja koristi mjeru HZZ-a za stjecanje prvog radnog iskustva ili javnog rada:

potvrda/elektronički zapis roditelja o podacima evidentiranim u matičnoj evidenciji HZMO-a (ne stariji od mjesec dana od dana podnošenja Prijave) ili

 - za roditelje zaposlene u inozemstvu – ugovor ili potvrda kojom se dokazuje činjenica

 postojanja ugovora o radu, odnosno činjenica mirovinskog osiguranja temeljenog na radu

* za dijete zaposlenog roditelja koji koristi pravo na neplaćeni dopust odnosno mirovanje radnog odnosa:

potvrda/elektronički zapis roditelja o podacima evidentiranim u matičnoj evidenciji HZMO-a (ne stariji od mjesec dana od dana podnošenja Prijave) i

 odluka poslodavca/rješenje o korištenju prava na neplaćeni dopust/mirovanje radnog

 odnosa (ovjerena potpisom i pečatom)

* za dijete nezaposlenog roditelja ili umirovljenika:

potvrda/elektronički zapis roditelja o podacima evidentiranim u matičnoj evidenciji HZMO-a (ne starije od mjesec dana od dana podnošenja Prijave) ili

rješenje o priznavanju prava na mirovinu ili zadnji odrezak od mirovine

* za dijete samohranog roditelja:

elektronički zapis/izvadak iz matice rođenih roditelja (ne starije od mjesec dana od dana podnošenja Prijave) i

smrtni list ili izvadak iz matice umrlih za preminulog roditelja ili

potvrda o nestanku drugog roditelja ili

drugo uvjerenje nadležnog tijela kojim se dokazuje da roditelj sam skrbi i uzdržava dijete

* za dijete koje živi samo s jednim roditeljem (jednoroditeljska obitelj):

elektronički zapis/izvadak iz matice rođenih roditelja (ne starije od mjesec dana od dana podnošenja Prijave) i

presuda o razvodu braka ili

odluka suda o povjeri djeteta na stanovanje ili

izvješće o provedenom postupku obveznog savjetovanja pri Hrvatskom zavodu za socijalni rad ili

drugi dokaz da drugi roditelj ne živi u zajedničkom kućanstvu

* za dijete čija su oba ili jedan roditelj redovni studenti/učenici:

potvrda fakulteta/škole o statusu redovnog studenta/učenika (ne starija od mjesec dana od dana podnošenja Prijave)

* za dijete iz obitelji s troje i više djece:

rodni listovi ili izvodi iz matične knjige rođenih za svu djecu (neovisno o datumu izdavanja)

* za dijete uzeto na skrb i uzdržavanje i dijete u udomiteljskoj obitelji:

rješenje/potvrda Hrvatskog zavoda za socijalni rad

* za dijete korisnika doplatka za djecu:

rješenje ili potvrda/elektronički zapis HZMO-a o pravu na doplatak za tekuću godinu

 - za dijete korisnika zajamčene minimalne naknade:

 rješenje ili potvrda o priznavanje prava roditelju na zajamčenu minimalnu naknadu za

 tekuću kalendarsku godinu

* za dijete s teškoćama u razvoju i kroničnim bolestima:

nalaz i mišljenje Jedinstvenog tijela vještačenja i/ili druga medicinska dokumentacija:

potvrda izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja

 - za dijete osoba s invaliditetom upisanih u Hrvatski registar osoba s invaliditetom

potvrda/ elektronički zapis ili rješenje o upisu roditelja u Hrvatski registar osoba s

invaliditetom (neovisno o datumu izdavanja)

Članak 17.

Uz prijavu roditelj koji ostvaruje prihod dužan je priložiti dokaze radi utvrđivanja iznosa sudjelovanja roditelja u plaćanju mjesečne cijene usluga Ustanove i to:

* potvrdu poslodavca (ovjerena potpisom i pečatom) o prosjeku plaće za posljednja 3 mjeseca (dohodak od nesamostalnog rada), godišnja prijava poreza za obrtnike ili
* potvrdu/rješenje HZZO-a o visini primanja za vrijeme rodiljnog ili roditeljskog dopusta ili
* potvrdu HZZ-a o primanjima ili
* zadnji odrezak od mirovine ili
* rješenje Hrvatskog zavoda za socijalni rad o priznavanju statusa njegovatelja ili

 - rješenje ili potvrda o priznavanje prava i visini zajamčene minimalne naknade za tekuću

 kalendarsku godinu.

Korisnik usluga koji ne dostavi podatke o prihodima, sudjeluje u mjesečnoj cijeni usluga u visini najvećeg iznosa utvrđenog Odlukom o mjerilima za naplatu usluga dječjih vrtića Grada Rijeke od roditelja-korisnika usluga.

 Roditelj je dužan izvršiti uplatu beskamatnog predujma u visini određenoj odlukom iz stavka 2. ovoga članka i u roku kojeg odredi Ustanova.

Roditelj koji ostvaruje pravo na pomoć za podmirenje troškova boravka djece u predškolskoj ustanovi dužan je dostaviti odgovarajuće rješenje tijekom rujna svake pedagoške godine.

 Ukoliko pravo upisa ostvari dijete koje zajedno s roditeljima nema prebivalište na području grada Rijeke, roditelji će priložiti odluku nadležnog tijela druge jedinice lokalne samouprave o sufinanciranju boravka djeteta.

Članak 18.

 Dokumentaciju i dokaze koji se traže prema članku 16. ovoga Pravilnika, potrebno je posebno učitati i priložiti uz Prijavu.

 Ustanova zadržava pravo uvida u izvornike dokumentacije i dokaza.

**Prednost pri upisu**

Članak 19.

 Prednost pri upisu u okviru utvrđenog broja slobodnih mjesta po programima i odgojnim skupinama ostvaruje dijete s većim zbrojem bodova, uz primjenu članka 14. i 15. ovoga Pravilnika.

Članak 20.

 Ukoliko dvoje ili više djece ostvari jednak broj bodova redoslijed na Listi reda prvenstva utvrđuje se po kriteriju starosti djeteta, od starijeg prema mlađem.

**Prosudba o uključivanju djece u odgojno-obrazovne skupine**

Članak 21.

Prije upisa roditelj je obvezan odazvati se pozivu Ustanove i obaviti inicijalni razgovor uz prisutnost djeteta.

Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima, provodi se opažanje djetetova ponašanja i komuniciranja te se dogovaraju odgovarajući postupci prilagodbe na jaslice/vrtić.

Inicijalni razgovor provodi stručno povjerenstvo (stručni suradnici, zdravstveni voditelj i ravnatelj).

Ravnatelj svoje ovlasti u radu stručnog povjerenstva može prenijeti na voditelje PPO-a.

Stručno povjerenstvo utvrđuje mogućnost osiguravanja uvjeta za svako pojedino dijete temeljem procjene psihofizičkog statusa djeteta.

Prosudbu o uključivanju djece u odgojno-obrazovne skupine s redovitim ili posebnim programima za djecu s teškoćama u razvoju, djece sa zdravstvenim teškoćama i neurološkim oštećenjima kao i djece koja imaju priložene preporuke stručnjaka donosi stručno povjerenstvo.

**Djeca s teškoćama u razvoju i kroničnim bolestima**

Članak 22.

Roditelji su dužni za dijete s teškoćama u razvoju i kroničnim bolestima dostaviti medicinsku dokumentaciju o utvrđenim razvojnim, zdravstvenim teškoćama djeteta, neurološkim oštećenjima i preporuke stručnjaka te imaju obvezu odazvati se na poziv stručnog povjerenstva.

Dijete s teškoćom u razvoju i kroničnom bolešću može se upisati u odgojnu skupinu s posebnim ili redovitim programom ukoliko stručno povjerenstvo utvrdi da se u Ustanovi mogu osigurati specifični uvjeti te ako postoji slobodno mjesto za upis.

Članak 23.

Ustanova donosi Sigurnosno-zaštitni i preventivni program kojim se utvrđuje postupak pedagoške opservacije.

Pedagoška opservacija provodi se za dijete s teškoćama temeljem procjene opservacijskog tima kojeg čine zdravstveni voditelj, stručni suradnik i odgojitelj.

Pedagoška opservacija provodi se u trajanju do 3 mjeseca, a o duljini dnevnog odnosno tjednog boravka djeteta u Ustanovi za vrijeme opservacije odlučuje opservacijski tim.

Ukoliko za to postoji potreba, trajanje pedagoške opservacije iz stavka 3. ovoga članka može se produljiti odlukom opservacijskog tima.

Nakon dovršetka pedagoške opservacije, duljinu boravka djeteta u odgojno-obrazovnoj skupini određuje opservacijski tim temeljem psihofizičkog statusa i potrebama djeteta.

1. **LISTA REDA PRVENSTVA S REZULTATIMA PRIJAVA UPISA**

Članak 24.

 Lista reda prvenstva s rezultatima prijava upisa (u daljnjem tekstu: Lista reda prvenstva) vodi se po PPO-ima.

Poredak na Listi reda prvenstva utvrđuje se zbrojem bodova za svako dijete na osnovu članaka 11., 14. i 15. ovoga Pravilnika.

Prednost pri upisu u okviru slobodnih upisnih mjesta, ostvaruje dijete s većim brojem bodova.

Lista reda prvenstva prikazuje popis djece s ostvarenim brojem bodova.

Roditelj koji u toku upisne procedure odbije upisno mjesto ponuđeno sukladno članku 11. stavku 3. smatra se da je povukao svoju prijavu i odustao od upisa.

Ukoliko roditelj djeteta odustane od upisa ne uvrštava se na Listu s konačnim rezultatima upisa.

Vrednuje se i uvažava samo ona dokumentacija s dokazima zaprimljenim u upisnom roku.

Lista reda prvenstva zaključuje se danom donošenja.

Naknadne promjene okolnosti, statusa roditelja, odnosno činjenica kojima se ostvaruje prednost pri upisu, ne utječu na Listu s konačnim rezultatima upisa.

 Lista reda prvenstva objavljuje se na mrežnim stranicama Ustanove i oglasnoj ploči sjedišta Ustanove.

 Lista reda prvenstva se smatra dostavljenom roditelju istekom osmoga dana od dana javne objave iz stavka 1 ovoga članka.

**Lista neprimljene djece**

Članak 25.

Djeca koja temeljem objavljenog natječaja i primjenom kriterija zbog nedostatka mjesta nisu ostvarila dovoljan broj bodova da bi bila primljena, vode se na Listi djece koja nisu primljena na razini Ustanove, a koja je sastavni dio Liste reda prvenstva te će ostvarivati pravo upisa tijekom godine, ukoliko se oslobode mjesta u odgojno-obrazovnoj skupini ili se proširi kapacitet Ustanove.

**V. PRAVO NA ŽALBU**

Članak 26.

Roditelj ima pravo žalbe na Listu reda prvenstva u dijelu koji se odnosi na njegovo dijete u roku od 15 dana od dana isteka roka iz članka 24. stavka 11. ovoga Pravilnika.

Žalba se u pisanom obliku podnosi Upravnom vijeću, a dostavlja se Povjerenstvu osobno ili putem elektroničke pošte na adresu Ustanove.

Članak 27.

Odluku o žalbi donosi Upravno vijeće u roku od 15 dana od dana isteka roka za podnošenje žalbe.

Upravno vijeće može:

* odbaciti žalbu kao nepravodobnu ili podnesenu od neovlaštene osobe
* odbiti žalbu kao neosnovanu i potvrditi rezultate upisa
* prihvatiti žalbu i izmijeniti rezultate upisa.

Odgovor na žalbu u pisanom obliku roditelju se dostavlja putem elektroničke pošte, odnosno u zatvorenoj omotnici putem oglasne ploče u sjedištu Ustanove..

Ukoliko je roditelj nedostupan odluka će se u zatvorenoj omotnici izvjesiti na oglasnu ploču Ustanove s naznakom da se time smatra da je dostava izvršena.

Odluka Upravnog vijeća je konačna.

**VI. LISTA S KONAČNIM REZULTATIMA UPISA-OBJAVA REZULTATA UPISA**

Članak 28.

Nakon donošenja odluka po žalbama iz članka 27. ovoga Pravilnika, Povjerenstvo utvrđuje konačne rezultate upisa sa brojem bodova.

Lista s konačnim rezultatima upisa prikazuje popis djece koja su ostvarila pravo upisa s ostvarenim brojem bodova.

Prednost pri upisu u okviru slobodnih upisnih mjesta, ostvaruje dijete s većim brojem bodova.

Roditelj koji odustane od upisa prije objave konačnih rezultata upisa, dužan se o tome pisano očitovati do objave konačnih rezultata upisa.

Nepotpisivanje ugovora o pružanju usluga i neuplaćivanje beskamatnog predujma iz članka 17. ovoga Pravilnika u zadanom roku smatra se odustankom roditelja od upisa.

Lista s konačnim rezultatima upisa zaključuje se danom donošenja.

Naknadne promjene okolnosti, statusa roditelja, odnosno činjenica kojima se ostvaruje prednost pri upisu, ne utječu na Listu s konačnim rezultatima upisa.

 **Lista djece koja nisu ostvarila pravo upisa**

Članak 29.

Djeca koja temeljem objavljenog natječaja i primjenom kriterija nisu upisana, vode se na Listi neupisane djece na razini Ustanove koja je sastavni dio Liste s konačnim rezultatima upisa te će ostvarivati pravo upisa tijekom godine, ukoliko se oslobode mjesta u odgojno-obrazovnoj skupini ili se proširi kapacitet Ustanove.

 **Objava rezultata upisa**

Članak 30.

Lista s konačnim rezultatima upisa objavljuje se na mrežnim stranicama Ustanove i oglasnoj ploči u sjedištu Ustanove uz poštivanje odredbi propisa koji utvrđuju pravo na zaštitu osobnih podataka.

Lista s konačnim rezultatima upisa se smatra dostavljenom roditelju istekom osmoga dana od dana objave.

 **Izvješće o upisima**

Članak 31.

Povjerenstvo je dužno dostaviti izvješće o upisima ravnatelju Ustanove i Upravnom vijeću.

Izvješće o upisima Ustanova dostavlja upravnom odjelu osnivača nadležnom za predškolski odgoj i obrazovanje nakon utvrđivanja Liste s konačnim rezultatima upisa.

Zajedničko povjerenstvo kojeg čine predstavnici predškolskih ustanova kojima je osnivač Grad Rijeka izradit će zajedničko izvješće o upisu koje se dostavlja osnivaču na način i u roku kojeg utvrđuje osnivač.

 **Ugovor o pružanju usluga i beskamatni predujam**

Članak 32.

Ugovor o pružanju usluga (u daljnjem tekstu: Ugovor) se sklapa na neodređeno vrijeme do ispisa djeteta odnosno raskida ugovora, po objavi Liste s konačnim rezultatima upisa i u roku koji odredi Ustanova.

Ugovor o pružanju usluga potpisuju oba roditelja, osim u slučaju kad jedan roditelj ostvaruje roditeljsku skrb.

Roditelj je dužan pri potpisu Ugovora potpisati i izjavu kojom potvrđuje da dijete nije upisano u drugu ustanovu ili obrt za čuvanje odnosno da će se iz druge ustanove ili obrta ispisati do početka

nove pedagoške godine.
 Prilikom upisa djeteta u Ustanovu, roditelj je dužan uplatiti Ustanovi beskamatni predujam sukladno članku 17. stavku 3. ovoga Pravilnika.

Potpisivanjem ugovora i uplatom beskamatnog predujma smatra se da je dijete upisano u Ustanovu.

 **Upis tijekom godine**

Članak 33.

Tijekom pedagoške godine u Ustanovu se mogu upisati djeca čiji roditelji nisu sudjelovali u postupku za upis djece temeljem objavljenog natječaja, ukoliko ima slobodnih mjesta za smještaj djece rane i predškolske dobi odnosno nema djece na Listi neupisane djece s Liste s konačnim rezultatima upisa.

**VII. PROMJENA PROGRAMA, ODGOJNO-OBRAZOVNE SKUPINE ILI USTANOVE**

Članak 34.

Djetetu će se omogućiti promjena programa ili odgojno-obrazovne skupine ukoliko u Ustanovi postoje uvjeti za takav premještaj.

Odluku o promjeni programa ili odgojno-obrazovne skupine donosi ravnatelj u suradnji s Povjerenstvom.

Po utvrđenim promjenama iz stavka 2. ovoga članka, ukoliko za to postoje uvjeti, premještaj se može odobriti i djetetu upisanom u drugu predškolsku ustanovu čiji je osnivač Grad Rijeka, u rokovima i na način iz članka 8. ovoga Pravilnika.

Članak 35.

Ustanova zadržava pravo da tijekom pedagoške godine izmjeni organizaciju rada zbog racionalizacije poslovanja, nastupa novih i/ili izvanrednih okolnosti, obveze primjene pedagoških standarda što osim ostalog uključuje premještaj djeteta u drugu odgojnu skupinu ili drugi PPO bez posebne suglasnosti roditelja, kao i promjenu izvršitelja na radnom mjestu odgojitelja u odgojnoj skupini.

**VIII. MOGUĆNOST NEKORIŠTENJA USLUGA**

Članak 36.

Roditelj-korisnik usluga ima mogućnost nekorištenja usluga iz privatnih razloga, u trajanju od najmanje mjesec dana, a najviše dva mjeseca u kontinuitetu.

 Roditelju-korisniku usluga za dane nekorištenja usluga u smislu stavka 1. ovoga članka, iznos sudjelovanja u mjesečnoj cijeni usluga smanjuje se sukladno Odluci o mjerilima za naplatu usluga dječjih vrtića Grada Rijeke od roditelja-korisnika usluga.

Mogućnost iz stavka 1. ovoga članka, roditelj-korisnik usluga, može koristiti najviše dva puta tijekom jedne pedagoške godine.

 Nekorištenje usluga na način utvrđen u stavku 1. ovog članka ne smatra se ispisom u smislu članka 37. ovog Pravilnika.

Za vrijeme nekorištenja usluga u smislu stavka 1. ovoga članka, roditelj-korisnik usluga nema pravo svoje dijete povremeno dovoditi u Ustanovu.

**IX. ISPIS DJECE**

Članak 37.

Roditelj može ispisati dijete pisanim zahtjevom za ispis (ispisnica).

Roditelj je dužan o namjeri ispisa obavijestiti odgojitelja i potpisati ispisnicu, najkasnije dan prije namjeravanog prekida korištenja usluga.

Jednom ispisano dijete u slučaju novog podnošenja prijave za upis, ponovno prolazi upisni postupak sa svim dokazivanjima reda prvenstva.

Članak 38.

Ustanova će ispisati dijete ukoliko:

* nije predan ili nije pravodobno predan Zahtjev
* prilikom predaje Zahtjeva nisu podmirena Ustanovi sva dugovanja
* ako se utvrdi da ustanova ne može osigurati specifične uvjete u odnosu na djetetove potrebe i/ili nema mogućnosti smještaja djeteta u odgojno-obrazovne skupine s odgovarajućim posebnim programom
* se utvrdi da su prilikom upisa roditelji zatajili bolesti, zdravstvene i druge ~~po~~teškoće djeteta
* izostane neopravdano duže od 60 dana
* nije izvršena obveza plaćanja usluga u roku od 60 dana od dana dospijeća
* se roditelj ne pridržava ugovornih obveza, odluka i općih akata Ustanove.

Ustanova može ispisati dijete roditelja-korisnika usluga koji nije prijavio ni dokazao promjenu u odnosu na svoj osobni status i činjenice kojima je ostvario prednost pri upisu te u odnosu na visinu iznosa plaćanja usluga (bračni status, promjena prebivališta, iznos plaće, mirovine i ostalo iz članka 8., 16. i 17. ovoga Pravilnika).

Odluku o ispisu djeteta donosi ravnatelj.

Članak 39.

Roditelj-korisnik usluga dužan je obavijestiti odgojitelja o izostanku djeteta.

Roditelj-korisnik usluga dužan je opravdati izostanak djeteta.

Za dane izostanka djeteta zbog bolesti, roditelj-korisnik usluga dužan je priložiti liječničku potvrdu najkasnije do zadnjeg dana tekućeg mjeseca.

Članak 40.

Ako dijete ne koristi usluge ustanove dulje od mjesec dana, roditelj-korisnik usluga dužan je najkasnije 45.-og dana izostanka pisanim ili usmenim putem obavijestiti odgojitelja o razlozima izostanka djeteta.

Članak 41.

 U slučaju da roditelj-korisnik usluga nije potpisao ispisnicu, a niti obavijestio o razlozima izostanka djeteta, smatra se da je dijete ispisano iz Ustanove protekom roka od 60 dana od zadnjeg dana korištenja usluga, a roditelj-korisnik usluga dužan je platiti sve nastale troškove do tog roka.

Članak 42.

Roditelj-korisnik usluga dužan je u slučaju ispisa djeteta podmiriti Ustanovi sva dugovanja.

**X. NAPLATA USLUGA**

Članak 43.

Mjerila za naplatu usluga od roditelja-korisnika usluga donosi osnivač Ustanove svojom odlukom.

Odlukom o mjerilima za naplatu usluga dječjih vrtića Grada Rijeke od roditelja-korisnika usluga utvrđuju se programi koje Ustanova ostvaruje, način utvrđivanja pune mjesečne cijene usluga programa Dječjeg vrtića, način utvrđivanja visine sudjelovanja roditelja-korisnika usluga u punoj mjesečnoj cijeni usluga programa, smanjenje mjesečnog sudjelovanja u punoj cijeni usluga Dječjeg vrtića, oslobođenje od sudjelovanja u punoj mjesečnoj cijeni usluga i način naplate usluga.

 Zaključak o utvrđivanju pune mjesečne cijene usluga Ustanove donosi Gradonačelnik Grada Rijeke na prijedlog Upravnog vijeća Ustanove.

 Roditelj-korisnik usluga plaća odnosno sudjeluje u punoj mjesečnoj cijeni usluga na temelju Odluke iz stavka 2. ovoga članka.

Članak 44.

 Na temelju mjesečnih očevidnika o prisustvu djece Ustanova dostavlja račun svakom roditelju-korisniku usluga najkasnije do 10. dana u tekućem mjesecu za prethodni mjesec.

**XI. PROGRAM PREDŠKOLE**

Članak 45.

U Ustanovi je organiziran program predškole koji je obvezan za svu djecu prije polaska u osnovnu školu.

Program predškole za djecu koja koriste usluge Ustanove integriran je u redoviti program.

Obveznik predškole koji ne koristi usluge Ustanove ostvaruje pravo upisa u program predškole temeljem prijave za upis.

Način i vrijeme provođenja upisa u program predškole za djecu koja nisu polaznici redovitog programa objavit će se putem mrežnih stranica Ustanove.

Postupak upisa u program predškole provodi se odvojeno od upisa u redovite programe.

 Uz Prijavu roditelj prilaže:

- popunjeni upitnik

- presliku izvatka iz matice rođenih /rodni list djeteta

- potvrdu o obavljenom sistematskom zdravstvenom pregledu (provjera urednog cijepljenja) ne starije od mjesec dana od dana podnošenja prijave

- djeca s teškoćama u razvoju i kroničnim bolestima: nalaz i mišljenje nadležnog tijela iz sustava socijalne skrbi ili potvrda izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja.

Upis u program predškole uvjetuje se urednim cijepljenjem protiv bolesti iz Programa obveznog cijepljenja, sukladno članku 5. ovoga Pravilnika.

Lista upisane djece objavljuje se na oglasnim pločama PPO-a.

Lista upisane djece u program predškole se smatra dostavljenom roditelju istekom osmoga dana od dana javne objave.

 Ustanova je dužna djetetu iz stavka 1. ovoga članka izdati potvrdu o završenom programu predškole.

**XII. PRIJELAZNE I ZAVRŠNE ODREDBE**

Članak 46.

Roditelj-korisnik usluga dužan je tijekom godine prijaviti i dokazati svaku promjenu u odnosu na svoj osobni status i činjenice kojima je ostvario prednost pri upisu te u odnosu na visinu iznosa plaćanja usluga (bračni status, promjena prebivališta, iznos plaće, mirovine i ostalo iz članka 8., 16. i 17. ovoga Pravilnika).

Ustanova može tijekom godine izvršiti provjeru dokumentacije iz prethodnog stavka ovog članka na način da od roditelja-korisnika usluga zatraži dostavu podataka iz prethodnog stavka.

Na utvrđene promjene činjenica iz stavka 1. ovog članka primjenjuju se odredbe Odluke o mjerilima za naplatu usluga dječjih vrtića Grada Rijeke od roditelja-korisnika usluga odnosno zaključak o utvrđivanju pune mjesečne cijene usluga Dječjeg vrtića Sušak i mjesečnom sudjelovanju koje plaća roditelj-korisnik usluga.

Članak 47.

Informacije o djeci i roditeljima koje Ustanova posjeduje, zaštićene su sukladno zakonu koji uređuje zaštitu osobnih podataka.

U svrhu zaštite osobnih podataka Ustanova može sukladno zakonu provoditi pseudonimizaciju podataka.

Članak 48.

Danom stupanja na snagu ovog Pravilnika prestaje važiti Pravilnik o upisu djece u Dječji vrtić Sušak od 22. ožujka 2023. godine s izmjenom i dopunom.

Članak 49.

Ovaj Pravilnik stupa na snagu dan nakon dana objave na oglasnoj ploči Ustanove.

KLASA: 007-02/24-01/02
URBROJ: 2170-1-24-02-24-1

 PREDSJEDNICA UPRAVNOG VIJEĆA

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Tanija Čaušević

 Utvrđuje se da je ovaj Pravilnik objavljen na oglasnoj ploči Ustanove dana 15. ožujka 2024. godine, a stupio na snagu dana 16. ožujka 2024. godine.

 RAVNATELJICA

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Vlatka Miletić